
Automatisk generert beskrivelse]
VEDTEKTER FOR SFO I HOL KOMMUMME
Kommunen skal ha et tilbud om skolefritidsordning (SFO) før og etter skoletid for 1.–4. årstrinn og for barn med særskilte behov for 1.–7. årstrinn. SFO finnes ved følgende skoler i Hol kommune: Geilo barne- og ungdomsskole og Hallingskarvet skole.

Skolefritidsordningen skal ha forskrift som fastsettes lokalt av kommunen, og som skal regulere blant annet:
▪ Eierforhold
▪ Opptaksmyndighet
▪ Opptakskriterier
▪ Opptaksperiode og oppsigelse av plassen
▪ Foreldrebetaling
▪ Leke- og oppholdsareal
▪ Daglig oppholdstid og åpningstider
▪ Bemanning og ledelse

Lovverk:
• Opplæringslova (2023) § 4-5
• Forskrift om miljørettet helsevern i barnehager og skoler
• Forvaltningsloven §§ 13 a–13 f
• Rammeplan for skolefritidsordningen (vedtatt 31. mai 2021)

	§1.
FORMÅL
	SFO er et frivillig aktivitets – og omsorgstilbud i ferier for 1.-4. års-trinn, og for barn med særskilte behov fra 1.-7.trinn. SFO skal legge til rette for lek, kultur- og fritidsaktiviteter, være en trygg oppholdsplass for barna utover skoletiden, og gi barna omsorg og tilsyn. Alle barn skal gis gode utviklingsvilkår. Arealene, både ute og inne, skal være egnet for formålet.

	§2.
EIERFORHOLD

	Hol Kommune er eier av de kommunale skolefritidsordningene. Ansvar for driften er lagt til den enkelte skole. Skolefritidsordningen blir drevet etter forskrifter som er godkjent av Kommunestyret, og etter sentrale lover og forskrifter. Utvalg for Kultur og levekår er det politiske fagutvalget for SFO. Skolens samarbeidsutvalg (SU) fungerer også som samarbeidsutvalg for Skolefritidsordningen.

	§3.
OPPTAKSMYNDIGHET
	Rektor er ansvarlig for opptak. Søknad om opptak foregår via elektronisk skjema som finnes i Visma Flyt Skole. 

	§4.
OPPTAKSKRITERIER

	Tilbudet gjelder for alle barn på 1.-4.årstrinn og for barn med særskilte behov fra 1.-7.årstrinn.
Barn med særskilte behov fra 5.-7.trinn har rett til gratis tilbud i skolefritidsordningen. For denne gruppen søkes det ved å sende e-post til rektor.

	§5.
OPPTAKSPERIODE OG OPPSIGELSE AV PLASS
	Frist for å søke opptak er 1.mars. Etter fristens utløp kan det søkes, og det tildeles plass ved ledig kapasitet.

Vedtak om tildeling av plass gjelder til barna går ut av 4.trinn, eller til elektronisk oppsigelse fra foresatte foreligger. Fra 5. – 7. trinn må det søkes rektor om plass hvert år. 
Endringer av tildelt plass i løpet av skoleåret avgjøres av skolen, etter elektronisk søknad av foresatte. Dette gjelder både endring av tildelt plass, og oppsigelse av tildelt plass. Søknad gjøres digitalt via foresatt portalen i Visma Flyt Skole. 
Oppsigelse av SFO plass, også deler av plassen, skal skje elektronisk med en måneds varsel. Oppsigelsen blir regnet fra den 1. i mnd. etter at oppsigelsen er mottatt. Det må betales for plassen i oppsigelsestiden, selv om man ikke benytter seg av den. 

	§6.
FORELDREBETALING
	Kommunestyret vedtar betalingssatser for skolefritidsordningen i forbindelse med budsjettbehandlingen hvert år. Betaling faktureres 11 ganger pr år, juli er betalingsfri måned. I august betales det fra og med 15.august (1/2 måned). Det er egen foreldrebetaling for kost.
For betaling i ferieuker for barn med både kortids- og fulltidsplass henvises det til egne bestemmelser for BASE som ligger på kommunens hjemmesider. 
Plassen kan sies opp av kommunen ved vesentlig mislighold av betalingsforpliktelser. Før eventuell oppsigelse, skal foresatte gis skriftlig melding for å få anledning til å rette opp forholdet. 
«Ved manglende eller forsinket betaling, blir kravet oversendt til inkasso».
Det utstedes gebyr ved for sen henting.
«Dersom barn ikke blir hentet innen SFO sin stengetid, vil foresatte bli varslet skriftlig. Ved annengangs varsel påløper betaling etter fastsatt sats».
Moderasjonsordninger:
For foresatte til elever 1.-4. årstrinn kan det søkes redusert foreldrebetaling, dersom foreldrebetalingen for et skoleår utgjør mer enn seks prosent av inntektene til husholdningen det siste året, eller det er en varig nedgang i inntekter inneværende år som fører til at foreldrebetalingen utgjør mer enn seks prosent.
12 timer gratis SFO for 1. trinn til og med 3. trinn. 
Hol kommune følger moderasjonsordninger gitt av Regjeringen. Dersom moderasjonsordningene endres, vil vedtektene korrigeres uten politisk behandling.

	§7.
LEKE – OG OPPHOLDSAREAL
	SFO skal ha arealer ute og inne som er egnet til formålet. SFO bør så langt det er mulig ha egen base, og skal kunne benytte skolens øvrige arealer ute og inne etter behov. Barna skal vanligvis være utendørs en del av tiden de er i skolefritidsordningen hver dag. Utetiden skal gi mulighet for opphold i et område og med et utstyr som fremmer fysisk aktivitet og lek.

	§8.
DAGLIG OPPHOLDSTID OG ÅPNINGSTID
	Maksimal oppholdstid på skole og SFO er 8,5 timer per dag. 
Ordinær åpningstid for skolens SFO er fra 07:30 – 16:30. Ved behov kan åpningstiden forlenges med inntil en halvtime i hver ende. Rektor ved den enkelte skole fastsetter utvidet åpningstid etter innmeldt behov fra foresatte. For at åpningstiden skal forlenges må det være minimum 5 påmeldte barn ved skolen som har behov. SFO er stengt lørdager, søndager og helligdager. Inneklemte dager mellom en helligdag og helgedag regnes som en del av SFO året og har derfor vanlige åpningstider. Dette gjelder ikke i undervisningsfrie uker som følger skoleåret (høstferie, juleferie, vinterferie, påskeferie eller i skolens sommerferie). For åpningstider i skolens ferieuker, se egne bestemmelser for BASE. Det er egen bindende påmelding for BASE i undervisningsfrie uker. 
SFO har vanlige åpningstider ved skolens planleggingsdager. 
Hel plass: ved valg av hel plass har eleven rett til å benytte SFO i åpningstiden innenfor de rammene forskriften gir. 
Korttidsplass: ved valg av korttidsplass, kan SFO benyttes inntil 12 klokketimer per uke. Som SFO-tid blir all tid før og etter undervisningstimene regnet. 
«For å ivareta tilvenning og trygghet i forbindelse med skolestart utvides SFO-året med tre dager i uke 33.. SFO året blir da totalt 193 dager per år». 

	§9.
BEMANNING OG LEDELSE
	Rektor ved den enkelte skole er administrativ og faglig ansvarlig, og har også ansvar for oppfølging av personalet. Rektor kan delegere myndighet til en særskilt leder for SFO. Bemanning fastsettes på grunnlag av behov på den enkelte skolefritidsordning, og skal avgjøres ut fra lokale forhold og behov. Bemanningen skal stå i forhold til antall barn som er til stede, barnas alder og behovet for tilrettelegging for enkeltbarn/grupper av barn. 
Det er ikke krav om pedagogisk personale i SFO.

	§10.
POLITIATTEST OG TAUSHETSPLIKT
	Det er krav om politiattest for den som tilsettes, i samsvar med reglene i Opplæringsloven § 10-9, § 13-6, § 13-7 og § 13-7a. Politiattesten skal ikke være eldre enn tre måneder.
For alle ansatte i SFO, herunder også studenter og vikarer, gjelder regelen om taushetsplikt i Forvaltningslovens §13a-13f.

	§11.
SKYSS
	Barn som har plass i SFO, og som på grunn av funksjonshemming eller midlertidig skade eller sykdom har behov for skyss, har rett til skyss til og fra SFO. Retten gjelder uavhengig av avstanden mellom hjemmet og SFO.
Funksjonsfriske barn har ikke rett til skyss til og fra SFO. Dette gjelder selv om barnet har rett til skyss til og fra skolen. 


	§12.
FORSIKRING
	Barn i SFO er forsikret gjennom Folketrygden og Kommunens forsikringsordning.

	§13.
SAMARBEID MED HJEMMET
	Det skal arrangeres minimum et foreldremøte i løpet av året. Rektor/leder for SFO kaller inn til møtet. Det skal gis informasjon om tilbudet, gjensidige forventninger skal avklares og det skal legges til rette for medvirkning og dialog. Ved behov skal en innhente tolketjeneste.
Foresatte gir SFO beskjed om fravær eller endringer i oppholdstid. Barn skal som hovedregel hentes ved personlig fremmøte. Unntaket er barn, som etter avtale, følger buss. 

	§14.
BARNS RETT TIL MEDVIRKNING
	Barnekonvensjonens artikkel 12 gir barnet rett til å si sin mening og bli hørt. I opplæringsloven §9 A-8, står det blant annet at barna skal engasjeres i planlegging og gjennomføring av arbeidet med helse, miljø og sikkerhet ved skolen. Bestemmelsen gjelder også for SFO.

	§15.
INKLUDERING OG MANGFOLD
	SFO skal være et inkluderende fellesskap der barn opplever likeverd, sosial tilhørighet og sosialt fellesskap med andre barn og personalet. Dette forutsetter respekt for forskjellighet og anerkjennelse av mangfoldighet. SFO skal ivareta, anerkjenne og synliggjøre kulturelt mangfold og legge til rette for at ulike språk og kulturer kan inkluderes i lek og aktivitet. 
SFO skal motarbeide alle former for krenking som mobbing, vold, diskriminering og trakassering.

	§16.
ANDRE LOKALE BESTEMMELSER 
	Det skal utarbeides en egen rute for skolefritidsordningen hvert skoleår. Denne publiseres senest april hvert år for kommende skoleår.  
Barn som går sitt siste år i barnehagen, kan slutte i barnehagen en dag før barnehageårets slutt (se gjeldende bestemmelser for barnehage) for at de skal kunne begynne i SFO årets oppstart uten å måtte betale dobbelt dager som overlapper. 



OM VEDTEKTENE
Vedtektene skal gjøres kjent for alle som har barn i SFO. Foresatte må bekrefte at de er kjent med vedtektenes innhold.
Vedtektsendringer skal forelegges skolenes samarbeidsutvalg (SU) og Utvalg for kultur og levekår til uttalelse, før endelig behandling av Kommunestyret. 
Vedtektene er vedtatt i Hol kommunestyre og gjeldende fra _____. og erstatter tidligere vedtekter for skolefritidsordningene i Hol Kommune. 
Hol kommune følger forskrift og lover gitt av Regjeringen. Dersom lovverk/forskrift endres, vil vedtektene korrigeres uten politisk behandling.

